b'\n_START_ARTICLE_\nProfessori Itikainen\n_START_PARAGRAPH_\nProfessori Itikainen on Ilmari Vainion luoma suomalainen sarjakuvahahmo, joka esiintyi lastenlehti P\xc3\xa4\xc3\xa4skysess\xc3\xa4 (Professori Itikaisen k\xc3\xa4ynti Joulupukin luona n:o 12/1914, ks. kuva). Professori Itikaisen tutkimusretki (1911) oli ensimm\xc3\xa4inen kotimainen sarjakuvakirja._NEWLINE_Itikainen on pitk\xc3\xa4nhuiskea ja pitk\xc3\xa4partainen luonnontieteilij\xc3\xa4, joka heiluttaa hy\xc3\xb6nteishaaviaan tilanteessa kuin tilanteessa ja ker\xc3\xa4\xc3\xa4 kasveja. Professorissa on piirteit\xc3\xa4 Ilmari Vainion is\xc3\xa4st\xc3\xa4, kasvitieteilij\xc3\xa4 ja j\xc3\xa4k\xc3\xa4lien tutkija tohtori Edvard August Vainiosta, joka ker\xc3\xa4si j\xc3\xa4k\xc3\xa4li\xc3\xa4 kaikilta mantereilta. Seikkailutovereinaan professori Itikaisella oli kapteeni Py\xc3\xb6ryl\xc3\xa4inen ja merimies Jukka Hy\xc3\xb6ryl\xc3\xa4inen._NEWLINE_Joukko seikkailee Suomi-nimisell\xc3\xa4 laivalla tai lentokoneella. Matkat viev\xc3\xa4t maailman ymp\xc3\xa4ri, ja joskus jopa Kuuhun asti. Seikkailut muistuttavat Hjalmar L\xc3\xb6fvingin Olli Pirte\xc3\xa4n seikkailuja, joissa matkattiin Suomi-nimisell\xc3\xa4 ilmapallolaivalla._NEWLINE_Suomessa julkaistiin syksyll\xc3\xa4 1996 postimerkkivihko, joka esitteli suomalaisia sarjakuvasankareita - professori Itikainen oli mukana.'